Folketing
2000-12-06

Da vi i Retsudvalget besøgte Horsens Statsfængsel forrige sommer, kan jeg huske, at jeg hørte personalet berette om trusler mod fængselspersonalet, om biler, der blev brændt af, om personale, der blev fulgt hjem, og om en masse verbale trusler. Det er de stærke fanger, som kører psykologisk krigsterror mod personalet og de indsatte. I Ringe Statsfængsel påstås det, at kvinderne bruges som rene sexobjekter, men der har justitsministeren lovet at sætte en undersøgelse i værk, og den venter vi spændt resultatet af. Jeg kan huske, at det groveste tilfælde netop stammer fra Nyborg Statsfængsel, hvor en kvindelig ansat på vej hjem fra nattevagt blev stoppet på motorvejen, hevet ud af bilen og korporligt afstraffet, og det var med tydelige bemærkninger om, at det hidrørte fra hendes tjeneste i fængslet. Alle disse sager er rent faktisk straffesager og skal behandles som straffesager. Det vil sige, at gerningsmanden skal væk fra gerningsstedet; de øvrige bliver vidner med vidnepligt og vidners rettigheder. Der er jo i sådan nogle sager ikke aktindsigt; derfor burde der heller ikke være det inden for murene.